ཡང་གསང་རྒྱ་ཅན་གྱི་བརྒྱུད་འདེབས་སོགས་
བརྒྱུད་འདེབས་ཀྱི་སྐོར་བཞུགས།
༄༅། ། སྤྲོས་བྲལ་ཆོས་སྐུ་བདེ་ལྡན་ཞིང་གི་མགོན། ། རང་བཞིན་ལྷུན་གྲུབ་
ལོངས་སྐུ་སྤྱན་རས་གཟིགས། ། ཐུགས་རྗེའི་རང་རྩལ་སྤྲུལ་སྐུ་པདྨ་འབྱུང་། ། གསོལ་
བ་འདེབས་སོ་དབང་དང་དངོས་གྲུབ་སྩོལ། ། རབ་འབྱམས་རྒྱལ་བ་ཞི་ཁྲོས་མངོན་
སུམ་དུ། ། བྱིན་རླབས་དབང་བསྐུར་གངས་ཅན་འགྲོ་བའི་མགོན། ། ཐམས་ཅད་
མཁྱེན་པ་རྡོ་རྗེ་ཐོགས་མེད་རྩལ། ། གསོལ་བ྾། ། བེ་རོའི་རྣམ་འཕྲུལ་ཆོས་རྒྱལ་
གཏེར་བདག་གླིང་། ། ངག་དབང་ལྷུན་གྲུབ་ཐེག་མཆོག་བསྟན་འཛིན་ཞབས། ། རིག་
འཛིན་རྒྱ་མཚོ་ཚེ་དབང་མཆོག་གྲུབ་ལ། ། གསོལ་བ྾། ། འགྱུར་མེད་ཆོས་འཕགས་
རིང་འདུས་དྲག་པོ་རྩལ། ། ཁྱབ་བདག་དཀོན་མཆོག་བསྟན་པའི་རྒྱལ་མཚན་
ཞབས། ། འཁོར་ལོའི་མགོན་པོ་རོལ་པའི་རྡོ་རྗེ་ལ། ། གསོལ་བ྾། ། དྲིན་ཅན་བླ་མ་ཆེ་
མཆོག་རོལ་པ་རྩལ། ། ཞི་ཁྲོ་རབ་འབྱམས་ལྷག་པའི་ལྷ་ཚོགས་དང་། ། བཀའ་སྐྱོང་
གཏེར་བདག་སྲུང་མར་བཅས་པ་ལ། ། གསོལ་བ་འདེབས་སོ་དབང་དང་དངོས་གྲུབ་
སྩོལ། ། རིག་འཛིན་བརྒྱུད་པའི་བྱིན་རླབས་སྙིང་ལ་ཞུགས། ། ལྷ་སྔགས་ཡེ་ཤེས་རྣལ་
འབྱོར་མཐའ་རུ་ཕྱིན། ། འཁྲུལ་རྟོག་སྣང་བ་དབྱིངས་སུ་འགག་གྱུར་ཏེ། ། ཀུན་
བཟང་གདོད་མའི་རང་ཞལ་མྱུར་མཐོང་ཤོག ། ཅེས་ཡང་གསང་རྒྱ་ཅན་སྐོར་གྱི་དབང་གི་བླ་
མ་བརྒྱུད་པའི་གསོལ་འདེབས་འདི་ནི། དོན་གཉེར་ཅན་འགའ་ཞིག་གིས་བསྐུལ་ངོར། རང་གཞན་
མང་བོ་ལ་ཕན་ཕྱིར། ༧ བཙུན་གཟུགས་བློ་བཟང་འཕྲིན་ལས་ཀྱིས་བྲིས་པ་ཛ་ཡནྟུ།